**Obrazloženje**

**nacrta Odluke o** **agrotehničkim mjerama, mjerama za uređivanje i održavanje poljoprivrednih rudina, te mjerama zaštite od požara na poljoprivrednom i šumskom zemljištu na području Općine Sirač**

Zakonska osnova za donošenje ove Odluke sadržana je u članku 10. stavku 1. i članku 12. stavku 1. Zakona o poljoprivrednom zemljištu (»Narodne Novine« broj 20/18, 115/18, 98/19, 57/22), članku 4. stavku 1. Pravilnika o agrotehničkim mjerama (»Narodne Novine« broj 22/19), članku 8. stavku 2. Zakona o zaštiti od požara (»Narodne Novine« broj 92/10), članku 10. i članku 41. Zakona o šumama (»Narodne Novine« broj 68/18, 115/18, 98/19, 32/20, 145/20) i članku 32. Statuta Općine Sirač (»Županijski glasnik Bjelovarsko-bilogorske županije«, broj 19/09, 06/10, 03/13, 01/18, 03/21).

Donošenjem ove Odluke propisuju se agrotehničke mjere za područje Općine Sirač koje moraju provoditi vlasnici i posjednici poljoprivrednog zemljišta prilikom obrade poljoprivrednog zemljišta kako se ne bi umanjila njihova bonitetna vrijednost, mjere za održavanje poljoprivrednih rudina, te mjere zaštite od požara poljoprivrednog i šumskog zemljišta.

Agrotehničke mjere predstavljaju skup mehaničkih, fizikalnih, kemijskih i bioloških zahvata u i na poljoprivrednom zemljištu s ciljem povećanja ili održavanja trenutne plodnosti zemljišta te osiguranja odgovarajućeg gospodarenja sadržajem organskog ugljika s ciljem sprječavanja ili smanjenja degradacije tla i zemljišta kako bi se osigurala sigurnost hrane, prilagodba i ublažavanje klimatskih promjena, poboljšala kvaliteta tla, smanjila erozija, povećao kapacitet zadržavanja vode i povećala otpornost na sušu, dok bonitetna vrijednost zemljišta treba primjenom agrotehničkih mjera ostati ista ili bi se primijenjenim mjerama trebala povećati.

Pod agrotehničkim mjerama smatraju se:

* minimalna razina obrade i održavanja poljoprivrednog zemljišta povoljnim za uzgoj biljaka
* sprječavanje zakorovljenosti i obrastanja višegodišnjim raslinjem
* suzbijanje organizama štetnih za bilje
* gospodarenje biljnim ostacima
* održavanje organske tvari i humusa u tlu
* održavanje povoljne strukture tla
* zaštita od erozije
* održavanje plodnosti tla.

Pod mjerama za uređivanje i održavanje rudina smatraju se:

- održavanje živica i međa

- održavanje poljskih putova

- uređivanje i održavanje kanala oborinske odvodnje

- sprječavanje zasjenjivanja susjednih čestica

- sadnja i održavanje vjetrobranskih pojasa.

Radi sprječavanja požara na poljoprivrednom zemljištu vlasnici odnosno zemljoposjednici dužni su:

- održavati, uređivati i čistiti međe, živice, kanale te poljske i šumske putove

- uklanjati suhe biljne ostatke nakon provedenih agrotehničkih mjera i nakon žetve, berbe i sl., najkasnije do 1. lipnja tekuće godine

- uz međe preorati i očistiti zemljište zatravljeno suhim biljem i biljnim otpadom.

Odluka o agrotehničkim mjerama, mjerama za uređivanje i održavanje poljoprivrednih rudina, te mjerama zaštite od požara na poljoprivrednom i šumskom zemljištu na području Općine Sirač predstavlja opći akt koji se sukladno Zakonu o pravu na pristup informacijama (»Narodne novine«, broj 25/13, 85/15) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započet će internetskom objavom nacrta Odluke o agrotehničkim mjerama, mjerama za uređivanje i održavanje poljoprivrednih rudina, te mjerama zaštite od požara na poljoprivrednom i šumskom zemljištu na području Općine Sirač na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Odluke o agrotehničkim mjerama, mjerama za uređivanje i održavanje poljoprivrednih rudina, te mjerama zaštite od požara na poljoprivrednom i šumskom zemljištu na području Općine Sirač uputit će se na donošenje Općinskom vijeću Općine Sirač.